ธนบัตรซีรีส์ใหม่
แบงก์ชาติออกธนบัตรใบละ 50 ซีรีส์ใหม่ ใช้ตั้งแต่วันกองทัพไทยเมื่อ 18 ม.ค.โน่น
3 มี.ค. 2555

โดย...สปาย 008
แบงก์ชาติออกธนบัตรใบละ 50 ซีรีส์ใหม่ ใช้ตั้งแต่วันกองทัพไทยเมื่อ 18 ม.ค.โน่น เพราะบนธนบัตรพิมพ์ภาพพระบรมฉายาลักษณ์สมเด็จพระนเรศวรมหาราช 
แต่ตั้งแต่แบงก์ชาติเปิดให้แลกใช้ธนบัตรซีรีส์ใหม่นี้ ก็เกิดเสียงวิพากษ์วิจารณ์กันยกใหญ่ในโลกออนไลน์มากมายหลายประเด็น นำไปพันกับเรื่องการเมืองโน่นเลย
เรื่องที่โดนวิจารณ์หนัก คือ การออกธนบัตร 50 บาทชนิดใหม่ของธนาคารแห่งประเทศไทย ไม่มีตราประจำราชวงศ์จักรี เหมือนธนบัตรที่ออกในชุดก่อนหน้า ทำยังงี้หมายความว่ายังไง
สปาย 008 ถูกถามมากมายในประเด็นนี้ ก็หัวเราะเคี๊ยกๆ ตอบตลอดเวลาที่ถูกถามว่า ธนบัตรเงินบาทที่ออกใช้นั้น ก่อนที่แบงก์ชาติจะส่งให้โรงพิมพ์ธนบัตรพิมพ์ จะต้องผ่านการออกแบบและได้รับพระบรมราชานุญาตจากพระบาทสมเด็จพระเจ้าอยู่หัว ทุกซีรีส์ ทุกแบบ 
แต่การวิพากษ์วิจารณ์ไม่ยอมจบง่ายๆ ยุคประชาธิปไตยเบ่งบาน
เรื่องราวบานปลายจนแบงก์ชาติทนไม่ไหว ต้องออกมาชี้แจงความจริง ก่อนจะมีการเอาประเด็นนี้ไปบิดเบือนหาประโยชน์ใส่ตัวกันว่า ธนบัตรฉบับละ 50 บาทแบบใหม่นี้ เป็นแบบที่ 16 เน้นเรื่องราวพระมหากษัตริย์ในอดีต ซึ่งบางพระองค์ไม่มีตราราชวงศ์ จึงไม่เชิญตราราชวงศ์มาพิมพ์หน้าธนบัตร 
นอกจากนี้ กระบวนการออกธนบัตรแบบใหม่ทุกครั้ง แบงก์ชาติจะต้องมีหนังสือถึงสำนักราชเลขาธิการ เพื่อขอให้นำความกราบบังคมทูลพระกรุณาขอพระราชทานพระบรมราชานุญาตเชิญพระบรมฉายาสาทิสลักษณ์และตราสัญลักษณ์ รวมทั้งภาพพระราชกรณียกิจต่างๆ ลงพิมพ์บนธนบัตร และส่งแบบให้ตรวจสอบ เมื่อได้รับพระราชทานพระบรมราชานุญาตแล้ว จึงประกาศการออกใช้ธนบัตรแบบใหม่ในราชกิจจานุเบกษา เพื่อประกาศออกใช้ได้
เรื่องก็เป็นมาอย่างนี้ ขอความกรุณาหยุดวิพากษ์วิจารณ์กันได้